Diari Oficial de la Generalitat Valenciana


Sumari del DOGV 4326, del 02-09-2002 (2002/9134)

Informació pública de les bases de la convocatòria de proves selectives per a proveir una plaça d'arquitecte tècnic, vacant en la plantilla de personal funcionari de l'Ajuntament i inclosa en l'oferta pública d'ocupació de 2001.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4326

Data del DOGV
:   02-09-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/9134


Data del document
:   02-08-2002

Organisme emissor
:   Ajuntament de San Miguel de Salinas

Tipus de document
:   Convocatòria

Descriptors 

:   * San Miguel de Salinas
    * concurs administratiu
    * professió de l'urbanisme
    * administració local

Informació pública de les bases de la convocatòria de proves selectives per a proveir una plaça d'arquitecte tècnic, vacant en la plantilla de personal funcionari de l'Ajuntament i inclosa en l'oferta pública d'ocupació de 2001. [2002/A9134]
  
Primera. Objecte de la convocatòria
  
1.1 L'objecte de la present convocatòria és la provisió d'una plaça d'arquitecte tècnic, vacant en la plantilla de personal funcionari, i inclosa en l'oferta pública d'ocupació per a l'any 2001.
  
1.2 La plaça d'arquitecte tècnic està classificada en l'escala d'administració especial, subescala tècnica, classe tècnic mitjà, grup B, d'acord amb la titulació exigida per al seu ingrés.
  
Està dotada amb les retribucions bàsiques, establides per al grup B, i les complementàries que corresponguen de conformitat amb la legislació vigent i acords municipals.
  
1.3 La provisió de la plaça inclosa en la present convocatòria s'efectuarà mitjançant el sistema d'oposició lliure.
  
Segona. Condicions dels aspirants
  
2.1 Per a prendre part en la present oposició lliure, els aspirants hauran de complir les següents condicions:
  
a) Ser espanyol, o nacional d'un dels restants estats membres de la Unió Europea, o d'aquells estats a què els siga d'aplicació la lliure circulació de treballadors segons els tractats internacionals signats per la Comunitat Europea i ratificats per Espanya; o ser cònjuge d'algun dels casos anteriors, sempre que no estiguen separats de dret, així com els seus descendents i els del seu cònjuge, sempre que no estiguen separats de dret, menors de 21 anys o majors de la dita edat que visquen a càrrec seu.
  
b) Tindre complits 18 anys d'edat, i no excedir d'aquella en què falten menys de 10 anys per a la jubilació forçosa per edat.
  
c) Estar en possessió del títol d'arquitecte tècnic.
  
d) No patir cap malaltia ni defecte físic que impedisquen l'acompliment de les corresponents funcions.
  
e) No haver sigut separat mitjançant un expedient disciplinari del servici a l'estat o a l'administració autònoma o local, ni trobar-se inhabilitat per a l'exercici de les funcions públiques, ni estar sotmés a cap causa d'incapacitat específica establida en la legislació vigent.
  
2.2 Els aspirants hauran de complir totes les condicions enumerades l'últim dia en què finalitze el termini de presentació d'instàncies, llevat de la detallada en l'apartat e) que haurà de referir-se a la data d'acabament de les proves selectives.
  
Tercera. Instàncies
  
3.1 Les instàncies on se sol·licita prendre part en les proves selectives convocades es dirigiran a l'alcalde president de l'Ajuntament, acompanyades del justificant d'haver ingressat en la depositaria municipal la quantitat de 12,02 euros en concepte de drets d'examen.
  
3.2 Es presentaran dins del termini de vint dies naturals comptats a partir de l'endemà de la publicació de l'anunci de la present convocatòria en el Boletín Oficial del Estado, al Registre General de l'Ajuntament o en la forma que determina l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.3 Els sol·licitants manifestaran en les seues instàncies que complixen totes les condicions exigides en la base segona, referides a la data en què acabe el seu termini de presentació, i que es comprometen a prestar el jurament o promesa disposat en el Reial Decret 707/1979.
  
Quarta. Admissió d'aspirants
  
4.1 Finalitzat el termini de presentació d'instàncies, la Presidència de la corporació aprovarà la llista provisional d'aspirants admesos i exclosos, que es farà pública en el Butlletí Oficial de la Província i serà exposada al tauler d'edictes de la corporació, concedint-se un termini de 15 dies per a reclamacions, segons el que disposa la Llei 30/1992. Les dites reclamacions, si n'hi haguera, seran acceptades o rebutjades en la resolució per la qual s'aprove la llista definitiva, que serà feta pública, així mateix, en la forma indicada.
  
4.2 Tot l'anterior s'entén sense perjudici del que disposa l'article 71 de la Llei 30/1992 quant a l'esmena de defectes.
  
Cinquena. El tribunal qualificador
  
5.1 El tribunal qualificador estarà constituït de la següent forma:
  
President: el de la corporació, o membre seu en qui delegue.
  
Vocals:
  
Un representant de la Generalitat Valenciana.
  
Un representant del professorat oficial, designat per la Direcció General de la Funció Pública.
  
Un tècnic pertanyent al personal funcionari de l'Ajuntament, designat pel president de la corporació.
  
Dos representants del personal funcionari de la corporació proposats per les dues organitzacions sindicals més representatives en l'Ajuntament (un per cada una).
  
Secretari: el de la corporació o funcionari en qui delegue.
  
5.2 La designació dels membres del tribunal, titulars i suplents, es farà pública en el Butlletí Oficial de la Província i al tauler d'anuncis de la corporació.
  
5.3 El tribunal no podrà constituir-se ni actuar sense l'assistència de més de la meitat dels seus membres, titulars o suplents.
  
5.4 Els membres del tribunal hauran d'abstindre's de formar-ne part, quan concórreguen les circumstàncies establides en l'article 28 de la Llei 30/1992.
  
5.5 Els aspirants podran recusar als membres del tribunal en els termes establits en l'article 29 del mateix text legal.
  
5.6 El tribunal no podrà aprovar ni declarar que han superat les proves selectives un nombre d'opositors superior al de les places convocades.
  
5.7 El tribunal podrà disposar la incorporació als seus treballs d'assessors especialistes per a la realització de les proves, en els termes establits en el Reial Decret 364/1995, de 10 de març
  
5.8 El tribunal es classifica en la categoria segona als efectes establits en la Resolució de 22 de març de 1993, i de percepció de les assistències que corresponguen als seus membres.
  
Sisena. Desenvolupament i publicitat de les proves
  
6.1 Les bases, una vegada aprovades per la Comissió de Govern, es publicaran íntegres en el Butlletí Oficial de la Província i Diari Oficial de la Generalitat Valenciana, i l'anunci extractat de la convocatòria es publicarà en el Boletín Oficial del Estado.
  
6.2 Tots els anuncis de tràmits posteriors es publicaran també en el Butlletí Oficial de la Província, tal com es concreta en els distints epígrafs de les presents bases i excepte el que disposa l'apartat 6.5 següent.
  
L'anunci de la convocatòria, les bases i tots els altres anuncis relatius al desenvolupament de les presents proves es publicaran també al tauler d'anuncis de l'Ajuntament, com a informació complementària de l'anterior, si bé els terminis es computaran a partir de la respectiva inserció en els butlletins oficials.
  
6.3 Els exercicis de les proves no podran començar fins que hagen transcorregut dos mesos des de la data en què aparega publicat l'anunci de la convocatòria en el Boletín Oficial del Estado.
  
6.4 Sense perjudici de l'anterior, el començament del primer exercici s'anunciarà en el Butlletí Oficial de la Província, amb 15 dies d'antelació, com a mínim, indicant-hi l'anunci el dia, hora i lloc en què haurà d'efectuar-se.
  
6.5 El començament dels restants exercicis s'anunciarà només al tauler d'anuncis de l'Ajuntament i local on s'haja efectuat la prova precedent, havent de transcórrer entre la realització de l'un i l'altre un termini mínim de setanta-dues hores, i fer-se públic l'anunci de començament amb una antelació mínima de quaranta-huit hores.
  
6.6 Els opositors seran convocats per a cada exercici en crida única, excepte casos de força major, degudament justificats i apreciats lliurement pel tribunal.
  
6.7 L'ordre d'actuació dels opositors, en aquells exercicis que no permeten l'actuació simultània de tots ells, s'iniciarà alfabèticament pel primer de la lletra que resulte determinada en el sorteig que s'efectue amb tal fi.
  
Setena. Sistema de selecció
  
La selecció dels aspirants es portarà a terme mitjançant oposició lliure, amb tres exercicis de caràcter obligatori i eliminatori.
  
7.1 Primer exercici.
  
Consistirà en el desenvolupament, per escrit, durant un temps de tres hores i mitja, de tres temes extrets a l'atzar del temari de matèries específiques, immediatament abans de la realització de l'exercici (dos del grup I i un del grup II). Una vegada conclosa la prova, els exercicis quedaran sota la custòdia del tribunal qualificador, el qual cridarà individualment els opositors per a la lectura pública dels temes que hagen desenvolupat.
  
7.2 Segon exercici.
  
Consistirà a contestar per escrit a dos temes relacionats amb les matèries comunes (grup III) i que seran determinats pel tribunal immediatament abans del començament de l'exercici. La duració serà de dues hores.
  
7.3 Tercer exercici.
  
Consistirà a desenvolupar per escrit un supòsit pràctic relacionat amb les matèries específiques de la convocatòria, i determinat prèviament pel tribunal, abans del començament de l'exercici.
  
El temps màxim de realització de l'exercici és de quatre hores i el tribunal facilitarà el supòsit i dades que calguen en relació amb ell.
  
Durant el desenvolupament de la prova, els aspirants podran en tot moment, fer ús dels textos legals, col·leccions de jurisprudència i llibres de consulta de què acudisquen proveïts.
  
Huitena. Qualificació
  
8.1 Els tres exercicis de què consta l'oposició són obligatoris i eliminatoris. El resultat i qualificació de cada un, es farà públic en el local en què tinguen lloc les proves i al tauler d'anuncis de l'Ajuntament, alhora que s'anuncie el lloc, dia i hora de realització del següent exercici.
  
8.2 Els exercicis seran qualificats de zero a deu punts, sent eliminats els opositors que no aconseguisquen un mínim de cinc punts, en cada un d'ells.
  
8.3 El nombre de punts que podrà atorgar cada membre del tribunal en cada exercici serà de zero a deu punts.
  
8.4 Les qualificacions es determinaran sumant els punts atorgats pels distints membres del tribunal i dividint el total pel nombre d'assistents d'aquell.
  
8.5 La qualificació final estarà determinada per la suma dels punts obtinguts en cada un dels exercicis.
  
8.6 El tribunal farà pública la relació d'aprovats que hagen obtingut la major qualificació final, els quals no podran sobrepassar el nombre de places convocades.
  
Novena. Relació d'aprovats, presentació de documents i nomenament
  
9.1 Acabada la qualificació dels aspirants, el tribunal publicarà la llista amb l'únic aprovat i elevarà la citada relació a l'autoritat competent per a fer-ne el nomenament.
  
9.2 L'opositor aprovat presentarà a la Secretaria General de la corporació, dins del termini de vint dies naturals, a partir de la publicació de la llista d'aprovats, els documents acreditatius de les condicions que per a prendre part en l'oposició s'exigixen en la base segona, i que són:
  
a) Certificat de naixement, que podrà suplir amb la fotocòpia del seu document nacional d'identitat (este últim haurà de presentar-se acompanyat de l'original per a la seua compulsa).
  
b) Còpia autenticada o fotocòpia (que haurà de presentar-se acompanyada de l'original per a la seua compulsa) del títol que posseïsca, d'entre els exigits en l'apartat 2.1.c, o justificant d'haver pagat els drets per a la seua expedició. Si els dits documents estigueren expedits després de la data en què va expirar el termini de presentació d'instàncies, hauran de justificar el moment en què van concloure els seus estudis.
  
c) Certificat mèdic expedit pel Servici Territorial de Sanitat d'Alacant, acreditatiu de no patir cap malaltia ni defecte físic que impossibilite l'exercici normal de la funció.
  
d) Declaració de no haver sigut separat, per un expedient disciplinari, del servici a l'estat o a l'administració autònoma o local, ni trobar-se inhabilitat per a l'exercici de funcions públiques, tot això amb referència a la data de l'acabament dels exàmens.
  
e) Declaració jurada de no trobar-se sotmés a cap causa d'incapacitat específica establida en la legislació vigent i que en faria nul el nomenament segons el que establix el Reial Decret Legislatiu 781/1986, de 18 d'abril.
  
El qui tinga la condició de funcionari públic estarà exempt de justificar documentalment les condicions i requisits ja demostrats per a obtindre el seu anterior nomenament, i haurà de presentar un certificat del ministeri, comunitat autònoma, corporació local o organisme públic del qual depenga, acreditant la seua condició i totes les circumstàncies que consten en el seu expedient personal.
  
El qui dins del termini indicat, i excepte causes de força major, no presente la documentació, o si del seu examen es deduïx que manca d'algun dels requisits assenyalats en la base segona, no podrà ser nomenat, i quedaran anul·lades totes les seues actuacions, sense perjudici de les responsabilitats en què pogueren haver incorregut per falsedat en la instància.
  
Una vegada aportat per l'aspirant proposat el que s'ha establit adés, l'òrgan municipal competent procedirà a efectuar el nomenament corresponent.
  
Deu. Incidències i revisió
  
10.1 El tribunal queda facultat per a resoldre els dubtes que es presenten i prendre els acords necessaris per al bon ordre de l'oposició en tot allò no previst en les presents bases.
  
10.2 La convocatòria, les seues bases i tots els actes administratius que es deriven d'ella i de l'actuació del tribunal, podran ser impugnats pels interessats, en els casos i en la forma establida en la Llei 30/1992.
  
Onze. Legislació aplicable
  
11.1 En tot allò no establit en les presents bases, caldrà ajustar-se al que disposa la Llei 7/1985, Llei 30/1992, Reial Decret Legislatiu 781/1986, Reial Decret 2.223/1984, Llei de la Funció Pública Valenciana, Decret Legislatiu de 20 de març de 1991, del Consell de la Generalitat Valenciana, i la resta de disposicions complementàries vigents.
  
ANNEX
  
Matèries específiques
  
Grup I
  
Tema 1. La Llei sobre Reforma del Règim Urbanístic i valoració del sòl de 1990: principis informadors. El Text Refós de la Llei del Sòl de 1992. La Llei 6/1994, de la Generalitat Valenciana, Reguladora de l'Activitat Urbanística, i la Llei 4/1992, de la Generalitat Valenciana, sobre sòl no urbanitzable.
  
Tema 2. Règim urbanístic de la propietat del sòl. La classificació del sòl. Règim del sòl urbà i urbanitzable. Drets i deures bàsics dels propietaris.
  
Tema 3. La Llei d'Ordenació del Territori de la Comunitat Valenciana: fins, objectius, instruments d'ordenació del territori, règim del sòl i règim disciplinari.
  
Tema 4. Planejament municipal: Pla General d'Ordenació Urbana (PGOU). Concepte, funció urbanística i contingut.
  
Tema 5. Classes de plans i normes urbanístiques. Formació i aprovació dels plans. Efectes de l'aprovació dels plans. Vigència, revisió i modificació dels plans.
  
Tema 6. L'execució dels plans: reparcel·lació, transferències i reserves d'aprofitament.
  
Tema 7. Els programes en la LRAU: funció, contingut i documentació.
  
Tema 8. Tramitació i aprovació dels programes.
  
Tema 9. L'elecció de l'urbanitzador. El règim d'adjudicació preferent.
  
Tema 10. Estudis de detall: determinacions, finalitat i documentació.
  
Tema 11. Els projectes d'urbanització: continguts.
  
Tema 12. L'expropiació forçosa. Concepte, naturalesa i elements. Declaració d'utilitat pública. Procediment general de l'expropiació. Garantia jurisdiccional. Preu just expropiatori.
  
Tema 13. Els plans parcials: finalitat, determinacions i documentació.
  
Tema 14. Les normes complementàries i subsidiàries de planejament: naturalesa, finalitat, determinacions i documentació.
  
Tema 15. Els plans especials. El pla especial de reforma interior.
  
Tema 16. Els plans d'acció territorial de finalitat urbanística. El Catàleg de Béns i Espais Protegits.
  
Tema 17. Ordenació estructural i ordenació detallada: distinció. La xarxa primària de dotacions públiques: concepte.
  
Tema 18. Les llicències urbanístiques: naturalesa jurídica, actes subjectes a llicència, procediment d'atorgament.
  
Tema 19. L'homologació del planejament en la LRAU.
  
Tema 20. Les unitats d'execució. La cèdula d'urbanització: concepte, regulació i funció.
  
Tema 21. La gestió urbanística del patrimoni immobiliari construït: el deure normal de conservació i el deure normal de rehabilitació. Inspecció periòdica de les construccions: límit de conservació, ajudes públiques per a la conservació i rehabilitació del patrimoni arquitectònic.
  
Tema 22. La problemàtica de l'obra d'urbanització: els costos d'urbanització. Quotes d'urbanització. El cànon d'urbanització.
  
Tema 23. La declaració de ruïna. L'amenaça de ruïna imminent. Classes de ruïna. Intervenció en edificis catalogats.
  
Tema 24. Obres municipals: urbanístiques i no urbanístiques. Regulació vigent, classes. Execució del projecte. La responsabilitat derivada de l'obra.
  
Tema 25. Derrocaments i demolicions: definició, tipus de demolició, formes d'execució, demolició per elements mecànics.
  
Tema 26. Extinció del contracte d'obres. Causes i efectes d'elles. Especial referència a l'incompliment del contractista.
  
Tema 27. La rehabilitació d'edificis i habitatges: normativa aplicable. Règims de protecció. Qualificació provisional i definitiva. Pressupost protegible.
  
Tema 28. Les normes bàsiques de l'edificació. Classificació, objecte i contingut. Altres normes d'obligat compliment. Normes d'habitabilitat i disseny d'habitatges a la Comunitat Valenciana.
  
Tema 29. Normes bàsiques sobre condicions acústiques i sobre condicions de protecció contra incendis en els edificis.
  
Tema 30. Les normes tecnològiques de l'edificació. Classificació sistemàtica. Especificacions. Àmbit d'aplicació. Obligatorietat.
  
Tema 31. Organització d'una obra. Diagrames de Gantt. Tècniques de malles. Càlcul de malles. Anàlisi de temps. Sistemes CPM i PERT. Programació, seguiment i gestió d'una obra. Els recursos humans i físics.
  
Tema 32. Instruccions tècniques per a la redacció de projectes d'edificació. Memòria. Plans. Plec de condicions. Amidaments i pressupostos.
  
Tema 33. Les normes subsidiàries del municipi de San Miguel de Salinas. Ordenances reguladores. Classes de sòl. Edificabilitats.
  
Tema 34. El Pla General d'Ordenació Urbana de San Miguel de Salinas: objectius, classificació de sòl. Fitxes de planejament. Sistemes estructurals previstos.
  
Grup II
  
Tema 35. Els projectes d'obres. Concepte. Estructura. Visat. Acta de replantejament Modificacions del projecte. Projecte complementari.
  
Tema 36. Direcció d'obra. Comprovació de replantejament. Programa de treball. Modificacions d'obra. Recepció provisional i definitiva.
  
Tema 37. Competències i responsabilitats entre els diferents participants en la construcció d'una obra d'edificació. La responsabilitat decennal.
  
Tema 38. Certificats d'obra. Amidament i valoració. Anualitats. Preus contradictoris. Revisió de preus. Liquidació provisional i definitiva.
  
Tema 39. Condicionament del terreny (desmunts i sanejaments) i fonamentacions (contencions, estaques, reforços i fonamentacions superficials).
  
Tema 40. El formigó: dosificació, additius, tipus i propietats. Factors determinants de la resistència i durabilitat, segons la instrucció per al formigó estructural EHE.
  
Tema 41. Els esforços reològics en el formigó armat. Efectes i conseqüències. Propietats mecàniques del formigó en massa i armat. Càlcul d'encofrats, espentes i accions, segons la instrucció per al formigó estructural EHE.
  
Tema 42. Estructures (acer, formigó armat i forjats). Criteris de disseny, càlcul, construcció, control, valoració i manteniment.
  
Tema 43. Patologia de fonamentacions, estructures de formigó armat i estructures metàl·liques.
  
Tema 44. Cobertes, façanes, instal·lacions i revestiments d'edificis. Criteris de disseny, càlcul, construcció, control, valoració i manteniment.
  
Tema 45. Patologia de les instal·lacions. Patologia dels revestiments i acabats. Patologia dels tancaments.
  
Tema 46. Arquitectura d'espais lliures. Parcs, places i jardins. Criteri d'intervenció en centres històrics.
  
Tema 47. Arquitectura d'ús públic. Arquitectura escolar. Arquitectura assistencial.
  
Tema 48. Disposicions mínimes en matèria de seguretat i salut en les obres de construcció (RD 1.627/1997). Objectius. Definicions. L'estudi de seguretat i salut i l'estudi bàsic de seguretat i salut, obligatorietat i contingut.
  
Tema 49. El pla de seguretat i salut en el treball. Principis generals aplicables al projecte d'obra i durant l'execució de l'obra. Obligacions dels diferents agents que intervenen en l'execució de l'obra. El llibre d'incidències.
  
Matèries comunes
  
Grup III
  
Tema 1. La Constitució espanyola de 1978. Estructura. Principis generals. La reforma de la Constitució.
  
Tema 2. Drets i deures fonamentals dels espanyols. La seua garantia i suspensió.
  
Tema 3. La Corona. Funcions constitucionals del rei. Successió. La regència i la tutela.
  
Tema 4. Organització territorial de l'estat. Els estatuts d'autonomia: el seu significat.
  
Tema 5. La Comunitat Valenciana. El seu estatut d'autonomia. La Generalitat Valenciana: les Corts Valencianes. El Govern o Consell. El president.
  
Tema 6. El règim local espanyol: Principis constitucionals.
  
Tema 7. El municipi: concepte i elements. El terme municipal. La població i l'empadronament.
  
Tema 8. Organització municipal: òrgans de l'ajuntament. Les competències municipals.
  
Tema 9. L'administració pública en l'ordenament jurídic espanyol. Classes d'administracions públiques.
  
Tema 10. Principis d'actuació de l'administració pública: eficàcia, jerarquia, descentralització, desconcentració i coordinació.
  
Tema 11. Sotmetiment de l'administració a la llei i al dret. Fonts del dret públic. La llei i el reglament.
  
Tema 12. L'administrat: concepte i classes. Capacitat i les seues causes modificatives. Col·laboració i participació dels ciutadans en les funcions administratives.
  
Tema 13. Els actes administratius: concepte, elements i classes. Termes i terminis. Requisits. Validesa. Eficàcia. Invalidesa de l'acte administratiu. Nul·litat i anul·labilitat.
  
Tema 14. Els recursos administratius. El recurs contenciós administratiu.
  
Tema 15. Intervenció administrativa local en l'activitat privada. Procediment de concessió de llicències.
  
Tema 16. Hisendes locals. Classificació dels ingressos. Ordenances fiscals